CELEX: 32021D1111(01)
Language: ro
Date: 2021-10-27 00:00:00
Title: Decizia Comisiei din 27 octombrie 2021 de instituire a grupului de experți „Platforma pentru persoanele cu handicap” 2021/C 457 I/01

11.11.2021   
               
               
                  RO
               
               
                  Jurnalul Oficial al Uniunii Europene
               
               
                  CI 457/1
               
            
         DECIZIA COMISIEI
         din 27 octombrie 2021
         de instituire a grupului de experți „Platforma pentru persoanele cu handicap”
         (2021/C 457 I/01)
         COMISIA EUROPEANĂ,
         având în vedere Tratatul privind funcționarea Uniunii Europene,
         întrucât:
         
                     (1)
                  
                  
                     În conformitate cu articolul 10 din Tratatul privind funcționarea Uniunii Europene, în definirea și punerea în aplicare a politicilor și acțiunilor sale, Uniunea caută să combată discriminarea, inclusiv discriminarea pe motive de handicap. În conformitate cu articolul 19, Consiliul, hotărând în unanimitate, în conformitate cu o procedură legislativă specială și cu aprobarea Parlamentului European, poate lua măsurile necesare în vederea combaterii oricărei discriminări bazate pe sex, rasă sau origine etnică, pe religie sau convingeri, pe handicap, vârstă sau orientare sexuală.
                  
               
                     (2)
                  
                  
                     Convenția Națiunilor Unite privind drepturile persoanelor cu handicap (denumită în continuare „convenția”) (1) a intrat în vigoare pentru Uniune la 23 ianuarie 2011 și are caracter obligatoriu pentru instituțiile Uniunii și pentru statele sale membre, în conformitate cu competențele lor respective.
                  
               
                     (3)
                  
                  
                     În conformitate cu Comunicarea Comisiei intitulată „O Uniune a egalității: Strategia privind drepturile persoanelor cu handicap 2021-2030 (denumită în continuare „Strategia privind drepturile persoanelor cu handicap”) (2), Comisia trebuie să recurgă la expertiza specialiștilor din cadrul unui organism consultativ care va fi denumit „Platforma pentru persoanele cu handicap”.
                  
               
                     (4)
                  
                  
                     Prin urmare, este necesar să se înființeze un grup de experți în domeniul handicapului și să se definească sarcinile și structura acestuia, în conformitate cu Decizia C(2016) 3301 a Comisiei (3) („normele orizontale”).
                  
               
                     (5)
                  
                  
                     Platforma pentru persoanele cu handicap trebuie să contribuie la facilitarea cooperării dintre Comisie și statele membre în punerea în aplicare a Strategiei privind drepturile persoanelor cu handicap și a convenției, respectând totodată pe deplin competențele lor respective. Platforma trebuie să ofere un forum pentru discutarea evoluțiilor relevante ale politicilor în domeniul handicapului, inclusiv schimbul de bune practici, și care să reflecte diversitatea handicapurilor.
                  
               
                     (6)
                  
                  
                     Platforma pentru persoanele cu handicap trebuie să fie alcătuită din reprezentanți la nivel înalt ai punctelor focale stabilite în cadrul administrațiilor naționale pentru chestiuni legate de punerea în aplicare a convenției. La activitatea Platformei pentru persoanele cu handicap trebuie să participe, de asemenea, experți din cadrul organizațiilor societății civile de la nivelul UE care reprezintă persoanele cu handicap, din cadrul altor organizații relevante ale societății civile, precum și din partea furnizorilor de servicii pentru persoanele cu handicap.
                  
               
                     (7)
                  
                  
                     Trebuie stabilite reguli privind dezvăluirea de informații de către membrii Platformei pentru persoanele cu handicap.
                  
               
                     (8)
                  
                  
                     Datele cu caracter personal trebuie prelucrate în conformitate cu Regulamentul (UE) 2018/1725 al Parlamentului European și al Consiliului (4),
                  
               DECIDE:
         
            Articolul 1
            Obiectul
            Se înființează grupul de experți privind handicapul intitulat Platforma pentru persoanele cu handicap (denumită în continuare „platforma”).
         
         
            Articolul 2
            Sarcini (5)
            
            Sarcinile platformei sunt:
            
                        (a)
                     
                     
                        să sprijine punerea în aplicare a Strategiei privind drepturile persoanelor cu handicap, precum și a strategiilor, planurilor sau politicilor naționale pentru persoanele cu handicap;
                     
                  
                        (b)
                     
                     
                        să faciliteze cooperarea dintre Comisie și statele membre în chestiuni legate de punerea în aplicare a convenției;
                     
                  
                        (c)
                     
                     
                        să asiste Comisia în pregătirea inițiativelor privind politicile sau a propunerilor legislative în domeniul handicapului;
                     
                  
                        (d)
                     
                     
                        să stabilească cooperarea și coordonarea dintre Comisie, statele membre și părțile interesate cu privire la chestiuni legate de punerea în aplicare a legislației, a programelor și a politicilor Uniunii în domeniul handicapului;
                     
                  
                        (e)
                     
                     
                        să faciliteze realizarea unui schimb de experiență și de bune practici în domeniul handicapului.
                     
                  
         
            Articolul 3
            Consultări
            Comisia poate consulta platforma cu privire la orice aspect legat de elaborarea politicilor și legislației Uniunii de punere în aplicare a Strategiei privind drepturile persoanelor cu handicap și a convenției.
         
         
            Articolul 4
            Componență
            
               1.   Membrii platformei sunt autoritățile statelor membre desemnate ca puncte focale pentru punerea în aplicare a convenției, precum și organizațiile societății civile de la nivelul UE care reprezintă persoanele cu handicap, alte organizații relevante ale societății civile, precum și furnizorii de servicii pentru persoanele cu handicap.
            
            
               2.   Membrii își desemnează reprezentanții (câte un reprezentant la nivel înalt și câte un reprezentant supleant fiecare) și au responsabilitatea de a se asigura că reprezentanții lor oferă un nivel ridicat de expertiză.
            
            
               3.   Organizațiile membre care nu mai sunt în măsură să contribuie în mod efectiv la deliberările platformei, care, în opinia Direcției Generale Ocuparea Forței de Muncă, Afaceri Sociale și Incluziune („DG EMPL”) din cadrul Comisiei, nu respectă condițiile prevăzute la articolul 339 din Tratatul privind funcționarea Uniunii Europene sau care demisionează nu mai sunt invitate să participe la reuniunile platformei și pot fi înlocuite pentru perioada rămasă până la încheierea mandatului lor.
            
         
         
            Articolul 5
            Procesul de selecție a membrilor platformei
            
               1.   Autoritățile statelor membre sunt desemnate prin invitație directă.
            
            
               2.   Selecția organizațiilor membre ale platformei menționate la articolul 4 alineatul (1) se efectuează prin intermediul unei cereri publice de candidaturi, care urmează să fie publicată în Registrul grupurilor de experți și al altor entități similare al Comisiei („registrul grupurilor de experți”). În plus, cererea de candidaturi poate fi publicată și prin alte mijloace, inclusiv pe site-uri web specializate (6). Cererea de candidaturi precizează clar criteriile de selecție, incluzând expertiza solicitată și interesele care trebuie să fie reprezentate în legătură cu activitatea care urmează să fie desfășurată, și indică durata mandatului. Termenul minim pentru candidaturi este de patru săptămâni.
            
            
               3.   Organizațiile membre sunt numite de către directorul general al DG EMPL din rândul candidaților cu competențe în domeniile menționate la articolul 2 și la articolul 3, care au răspuns cererii de candidaturi. Acestea rămân în funcție până la înlocuirea lor sau până la finalul mandatului lor. Mandatul lor poate fi reînnoit.
            
            
               4.   Înregistrarea în Registrul de transparență este necesară pentru desemnarea organizațiilor drept membri.
            
         
         
            Articolul 6
            Președinte
            Platforma este prezidată de un reprezentant al DG EMPL.
         
         
            Articolul 7
            Funcționare
            
               1.   Platforma acționează la cererea DG EMPL, în conformitate cu normele orizontale (7).
            
            
               2.   Reuniunile platformei au loc, în principiu, la sediul Comisiei sau online.
            
            
               3.   DG EMPL asigură serviciile de secretariat. La reuniunile platformei și ale subgrupurilor sale pot fi invitați să participe funcționari din alte departamente ale Comisiei care sunt interesați de aceste activități.
            
            
               4.   Cu acordul DG EMPL, platforma poate decide, cu majoritatea simplă a membrilor săi, ca deliberările să fie publice.
            
            
               5.   Procesele-verbale ale discuțiilor pe marginea fiecărui punct de pe ordinea de zi și ale avizelor emise de platformă trebuie să fie concludente și complete. Procesele-verbale sunt întocmite de secretariat, sub responsabilitatea președintelui.
            
            
               6.   Platforma își adoptă prin consens avizele, recomandările și rapoartele. În cazul unui vot, rezultatul votului se decide cu majoritatea simplă a membrilor. Membrii care au votat împotrivă sau s-au abținut au dreptul ca la avize, recomandări sau rapoarte să se anexeze un document care să rezume argumentele pe care se întemeiază poziția lor.
            
         
         
            Articolul 8
            Subgrupuri
            
               1.   Pentru analizarea unor chestiuni specifice, DG EMPL poate înființa subgrupuri al căror mandat este stabilit de DG EMPL. Subgrupurile își desfășoară activitatea în conformitate cu normele orizontale și raportează platformei. De îndată ce și-au îndeplinit mandatul, subgrupurile sunt dizolvate.
            
            
               2.   Membrii subgrupurilor care nu sunt și membri ai platformei sunt selectați printr-o cerere publică de candidaturi, în conformitate cu articolul 5 și cu normele orizontale (8).
            
         
         
            Articolul 9
            Experții invitați
            DG EMPL poate invita experți care dețin cunoștințe de specialitate cu privire la un anumit subiect de pe ordinea de zi, pentru a participa, ad-hoc, la activitățile platformei sau ale subgrupurilor sale.
         
         
            Articolul 10
            Observatori
            
               1.   Persoanelor care acționează cu titlu personal, organizațiilor societății civile și entităților publice, altele decât autoritățile statelor membre, inclusiv din țările candidate și din Islanda, Liechtenstein și Norvegia, li se poate acorda statutul de observator, în conformitate cu normele orizontale, prin invitație directă.
            
            
               2.   Organizațiile și entitățile publice care au primit statutul de observator își desemnează reprezentanții.
            
            
               3.   Observatorii și reprezentanții acestora pot fi autorizați de președinte să participe la discuțiile platformei și să își pună la dispoziție cunoștințele de specialitate. Aceștia nu au însă drept de vot și nici nu participă la formularea recomandărilor sau a avizelor platformei sau ale subgrupurilor.
            
         
         
            Articolul 11
            Regulamentul de procedură
            La propunerea și cu acordul DG EMPL, platforma își adoptă regulamentul de procedură cu majoritatea simplă a membrilor, pe baza regulamentului de procedură standard pentru grupurile de experți, în conformitate cu normele orizontale (9).
         
         
            Articolul 12
            Secretul profesional și gestionarea informațiilor clasificate
            Membrii platformei și reprezentanții acestora, precum și experții și observatorii invitați, au obligația de a respecta secretul profesional, care, în virtutea tratatelor și a normelor de aplicare ale acestora, se aplică în cazul tuturor membrilor instituțiilor și personalului acestora, precum și normele de securitate ale Comisiei privind protecția informațiilor clasificate ale Uniunii, prevăzute în Deciziile (UE, Euratom) 2015/443 (10) și 2015/444 (11) ale Comisiei. În cazul în care nu se respectă aceste obligații, Comisia poate lua toate măsurile care se impun.
         
         
            Articolul 13
            Transparența (12)
            
            
               1.   Platforma și subgrupurile sale se înregistrează în Registrul grupurilor de experți.
            
            
               2.   În ceea ce privește componența platformei și a subgrupurilor, în Registrul grupurilor de experți se publică următoarele date:
               
                           —
                        
                        
                           denumirea autorităților statelor membre;
                        
                     
                           —
                        
                        
                           denumirea organizațiilor membre;
                        
                     
                           —
                        
                        
                           numele observatorilor, inclusiv denumirea autorităților din țările terțe.
                        
                     
            
               3.   Toate documentele relevante, inclusiv ordinile de zi, procesele-verbale și contribuțiile participanților, se publică fie în Registrul grupurilor de experți, fie prin includerea în registru a unui link către un site web specializat care conține informațiile respective. Accesul la site-urile web specializate nu este condiționat de înregistrarea ca utilizator sau de alte restricții. În special, ordinea de zi și alte documente de referință relevante se publică cu suficient timp înainte de reuniune, iar procesele-verbale se publică fără întârziere după reuniune. Se prevăd excepții de la publicare numai dacă se consideră că divulgarea unui document ar putea submina protecția unui interes public sau privat, astfel cum este definit la articolul 4 din Regulamentul (CE) nr. 1049/2001 (13).
            
         
         
            Articolul 14
            Cheltuieli aferente întrunirilor
            
               1.   Participanții la activitățile platformei și ale subgrupurilor sale nu sunt remunerați pentru serviciile oferite.
            
            
               2.   Cheltuielile de călătorie și de ședere ale participanților la activitățile platformei și ale subgrupurilor sale sunt rambursate de către Comisie. Rambursarea se face în conformitate cu dispozițiile în vigoare ale Comisiei și în limita creditelor disponibile alocate serviciilor Comisiei în cadrul procedurii anuale de alocare a resurselor.
            
         
         
            Articolul 15
            Aplicabilitate
            Prezenta decizie se aplică până la 31 decembrie 2030.
         
         
            Adoptată la Bruxelles, 27 octombrie 2021.
            
               
                  Pentru Comisie
               
               Helena DALLI
               
                  Membru al Comisiei
               
            
         
         
            (1)  JO L 23, 27.1.2010, p. 35.
         
            (2)  COM(2021) 101 final.
         
            (3)  Decizia C(2016) 3301 a Comisiei din 30 mai 2016 de instituire a unor norme orizontale privind crearea și funcționarea grupurilor de experți ale Comisiei.
         
            (4)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).
         
            (5)  Această listă poate fi adaptată în funcție de necesități, în conformitate cu normele orizontale.
         
            (6)  https://ec.europa.eu/social/main.jsp?catId=1137&langId=ro
         
            (7)  A se vedea articolul 13 alineatul (1) din normele orizontale.
         
            (8)  A se vedea articolul 10 și articolul 14 alineatul (2) din normele orizontale.
         
            (9)  A se vedea articolul 17 din normele orizontale.
         
            (10)  Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).
         
            (11)  Decizia 2015/444 (UE, Euratom) a Comisiei din 13 martie 2015 privind normele de securitate pentru protecția informațiilor UE clasificate (JO L 72, 17.3.2015, p. 53).
         
            (12)  Persoanele care nu doresc ca numele lor să fie divulgate pot transmite o cerere de derogare de la această regulă direcției generale responsabile. Se acordă o derogare atunci când acest lucru este justificat din motive imperioase și legitime legate de situația specifică a persoanei respective, în special în cazul în care divulgarea numelui expertului ar putea pune în pericol securitatea sau integritatea acestuia.
         
            (13)  Scopul acestor excepții este de a proteja securitatea publică, chestiunile militare, relațiile internaționale, politica financiară, monetară sau economică, viața privată și integritatea persoanelor, interesele comerciale, procedurile judiciare și consultanța juridică, anchetele/inspecțiile/auditurile și procesul decizional al instituției.